31992R3816
L 387/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3816/92 НА СЪВЕТА
от 28 декември 1992 година
относно предвиждане на премахването на компенсаторния механизъм в сектора на плодовете и зеленчуците в търговията между Испания и другите държави-членки, както и относно свързаните с това мерки
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Акта за присъединяване на Испания и Португалия, и по-специално член 89, параграф 2 от него,
като взе предвид предложението на Комисията,
като взе предвид становището на Европейския парламент (1),
като има предвид, че окончателното изграждане на единния пазар от 1 януари 1993 г. прави желателно премахването на пречките пред търговията, не само между държавите-членки на Общността в нейния състав към 31 декември 1985 г., но също така и, доколкото е възможно, между тези държави-членки и новите държави-членки;
като има предвид, че защитата на пазарите на държавите-членки на Общността в нейния състав към 31 декември 1989 г. може да бъде осигурена от поддържането на допълнителен механизъм при търговията с най-чувствителните продукти, произхождащи от Испания; като има предвид, че пригаждането на най-уязвимите структури на тези държави-членки може да бъде ускорено чрез изработването на специфични програми за действие; като има предвид, че при тези условия следва да се премахнат компенсаторните механизми за плодовете и зеленчуците, въведени от член 152, параграф 1 от Акта за присъединяване, чието прилагане и контрол ще породят, освен всичко останало, сериозни трудности в момента, когато вътрешните граници на Общността вече няма да съществуват;
като има предвид, че натрупаният опит показва, че мерките за защита на испанския пазар, предвидени в член 152, параграф 3 от Акта за присъединяване, не са били прилагани ефективно;
като има предвид, че следва да се прекрати прилaгането на горепосочените мерки и с оглед на яснотата следва да се отмени Регламент (ЕИО) № 3709/89 на Съвета от 4 декември 1989 г. относно определяне на общи правила за прилагане на Акта за присъединяване на Испания и на Португалия по отношение на компенсаторния механизъм при внос на плодове и зеленчуци, идващи от Испания (2);
като има предвид, че така осъщественото широко интегриране на испанския пазар в пазара на Общността прави подходящо прилагането към Испания на общия размер на институционалните цени,
ПРИЕ НАСТОЯЩИЯ РЕГЛАМЕНТ:
Член 1
Механизмът, установен с член 152, параграф 1 от Акта за присъединяване на Испания и Португалия, както и разпоредбите на член 152, параграф 3, няма да се прилагат.
Член 2
1. Общността участва във финансирането на програма за действие, представена и осъществена съответно от властите на Франция, Италия и Гърция за период от три години, която, по отношение на сектора на плодове и зеленчуци, предвижда преструктурирането на най-засегнатите от премахването на преходните мерки сектори на плодовете и зеленчуците.
2. Предвидената в параграф 1 програма е представена на Комисията преди 31 март 1993 г. и е одобрена от нея преди началото на нейното осъществяване.
3. Като част от интервенционните мерки, участието на Общността в мерките, предвидени в параграф 1 се извършва:
-
при покриването на 75 % от разходите, извършени в това им качество, от държавите-членки,
-
за период от три години от датата на одобряването на програмата,
-
в рамките на обща стойност от 100 милиона ECU,
-
ако за съответните действия не могат да се ползват паралелно други мерки на Общността.
4. Начините на прилагане на настоящия регламент се приемат, при необходимост, в съответствие с процедурата, предвидена в член 33 от Регламент (ЕИО) № 1035/72 на Съвета от 18 май 1972 г. относно общата организация на пазара на плодове и зеленчуци (3).
Член 3
От 1 януари 1993 г. общите базови и изкупни цени се прилагат в Испания.
Член 4
Регламент (ЕИО) № 3709/89 се отменя.
Член 5
Настоящият регламент влиза в сила на 1 януари 1993 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 декември 1992 година.